AARHUS: Med indtørret blod ved næse, mund og øret i venstre side af ansigtet og flere pletter med afskallet hud, tiltrak den ene af de to mænd, der tirsdag formiddag blev fremstillet i grundlovsforhør sigtet for at have sat ild til en bil på Langkærvej i Tilst, sig opmærksomheden.

For det kunne godt ligne skader efter at have været lidt for tæt på ild.

Samme mand erkendte da også forholdet, han var sigtet for – mens den 28-årige nægtede sig skyldig.

De blev begge varetægtsfængslet i fire uger, men kærede kendelsen til landsretten.

- Jeg er tilfreds med, at byretten fulgte vores anmodning om varetægtsfængsling, så vi nu kan få lov til at efterforske i fred og ro, siger Cathrine Brunsgaard, anklager ved Østjyllands Politi.

De to mænd på 25 og 28 år blev sigtet efter straffelovens paragraf 131, stk 2 for i forening og fælles forståelse at have sat ild på en bil, som den ene ejer for at sikre brandforsikringen.

Derudover blev de sigtet for at have sat ild på fremmed ejendom, da to biler, der stod ved siden af ejerens bil, også blev påført skader til et endnu ikke opgjort beløb.